Nege dood ná Welkom-busongeluk | Maroela Media
Nege mense is in die ongeluk naby Welkom dood. (Foto: Vrystaatse departement van gesondheid)
'n Busbestuurder het vanoggend glo selfmoord gepleeg kort ná 'n ongeluk waarin agt van sy passasiers omgekom het.
Volgens die polisie het die busbestuurder by 'n verkeersirkel beheer oor die voertuig verloor en dit het omgeslaan.
Die Vrystaatse departement van gesondheid sê drie mense is in 'n bedenklike toestand, agt mense is ernstig beseer en nóg 35 mense het geringe beserings opgedoen toe die bus kort voor 05:00 in Almaweg in Welkom omgeslaan het. Die departement het gesê vier van die slagoffers was kinders.
"Sewe van die oorledenes is op die toneel dood verklaar en 'n kind is later in die hospitaal dood. Die bestuurder van die bus het hom na bewering aan 'n boom naby die ongelukstoneel opgehang," het die departement gesê.
Die Welkom-polisie ondersoek klagte van strafbare manslag en doen 'n geregtelike doodsondersoek na die voorval.
Luidens berigte was die Intercape-bus op pad van Upington in die Noord-Kaap na Johannesburg.
Die beseerdes word by die Bongani-hospitaal, die St. Helena- private hospitaal, Mediclinic en die Thusanong-hospitaal behandel.
Maroela Media het Intercape om kommentaar genader en wag op terugvoer.
Agt mense is dood in die busongeluk naby Welkom. (Foto: Vrystaatse departement van gesondheid)
Ek is baie, baie jammer om van die ongeluk te verneem. Intercape lewer gewoonlik uitstekende diens en ek verkies om met hulle te reis. Dis werklik 'n baie betreurenswaardige voorval.
My opregte medelye met die beseerdes en familie van die oorledenes. Ek is so spyt oor die selfmoord van die bestuurder. Ai, so onnodig om nog 'n lewe te verloor. Wys net hoe ernstig het die man sy werk opgeneem.
Ai dis nie lekker nie. Ongelukke gebeur maar shame dat die bestuurder sy eie lewe ook geneem het is vir my verskriklik. My innige simpatie aan al die familielede en vriende van almal wat hulle lewens verloor het en mag die ander gou gesond word.
Sjoe, dis nou verskriklik. Innige simpatie aan almal betrokke in hierdie ongeluk, hetsy familie, vriende, kennise. Dit is baie tragies. En die arme bus bestuurder – al die gedagtes wat deur sy kom moes hardloop….te veel…te veel seer. Sterkte mense.
Hierdie artikel onstel mens baie. Ongelukke gebeur en die skok moes net te groot gewees het vir die arme man. Dis so tragies.
Dit is regtig 'n baie hartseer storie hierdie. Wys jou net hoe sleg hierdie busbestuurder moes voel om uit te vind daar was mense wat hul lewens verloor het…ai…